רון דלייני

**רונלד (רון) מיכאל דלייני** (באנגלית: **Ronald Michael Delany**; 6 במרץ 1935 – 11 במרץ 2026) היה אתלט אירי. אלוף אולימפי (מלבורן 1956) בריצת 1500 מטר ושיאן עולם באולם (1958–1962) בריצת מייל. האתלט השביעי שהצטרף לחבורת רצי מייל בפחות מארבע דקות.

## ביוגרפיה
רון דלייני נולד ב-1935 בעיירה ארקלו , מחוז ויקלו שבאירלנד. ב-1941 עברה המשפחה לגור בפרבר סנדימונט  של דבלין. למד בבית הספר הקתולי או'קונול  והמשיך לימודיו בתיכון סנדימונט  ובאוניברסיטה הקתולית  בדבלין. בהמשך עבר לפנסילבניה שבארצות הברית שם למד מסחר וכלכלה באוניברסיטת וילאנובה.

הקריירה הספורטיבית של דלייני נמשכה מ-1954 ועד פרישתו ב-1962 כשבמהלך תקופה זו זכה במדליית זהב אולימפית בריצת 1500 מטר (מלבורן 1956). לאחר פרישתו המשיך לגור בארצות הברית ועבד עבור חברת התעופה הלאומית של אירלנד אייר לינגוס ובהמשך עבד כעשרים שנה כעוזר מנכ"ל חברת ההובלה הימית האירית B&I Line . ב-1998 פתח חברה משלו שעסקה בייעוץ בתחום המכירות והספורט.

## קריירה ספורטיבית
### 1954
באליפות אירופה שנערכה בברן, שווייץ סיים במקום שמיני בריצת 800 מטר בתוצאה של 2:03.5 דקות.

### 1956
בשנה זו היה דלייני לאתלט השביעי שהצטרף לחבורת ריצת מייל בפחות מארבע דקות.

באולימפיאדת מלבורן זכה במדליית זהב בריצת 1500 מטר בשיא משחקים של 3:41.2 דקות לפני קלאוס ריכצנהיים  מגרמניה (3:42.0 דקות) וג'ון לאנדי מאוסטרליה (3:42.0 דקות).

באליפות ארצות הברית באולם  שנערכה בניו יורק זכה במדליית זהב בריצת מייל בתוצאה של 4:14.5 דקות.

באליפות המכללות  שנערכה בברקלי, קליפורניה ייצג את אוניברסיטת וילאנובה וזכה במדליית זהב בריצת 1500 מטר בתוצאה של 3:47.3 דקות.

### 1957
באליפות ארצות הברית באולם  שנערכה בניו יורק זכה במדליית זהב בריצת מייל בתוצאה של 4:07.0 דקות.

באליפות אנגליה  שנערכה בלונדון, אנגליה זכה במדליית זהב בריצה ל-880 יארד.

### 1958
באליפות אירופה  שנערכה בסטוקהולם, שוודיה זכה במדליית ארד בריצת 1500 מטר בתוצאה של 3:42.3 דקות, אחרי בריאן יוסון  מבריטניה (שיר אליפות 3:41.9 דקות) ודן וורן  משוודיה (3:42.1 דקות).

בתחרות שנערכה באולם בשיקגו, אילינוי ב-14 במרץ קבע בריצת מייל שיא עולם חדש של 4:03.4 דקות ושיפור של 0.2 שניות לשיא הקודם.

באליפות ארצות הברית באולם  שנערכה בניו יורק זכה במדליית זהב בריצת מייל בתוצאה של 4:03.7 דקות.

### 1959
באליפות ארצות הברית באולם  שנערכה ב-21 בפברואר בניו יורק זכה במדליית זהב בריצת מייל בשיא עולם חדש של 4:02.5 דקות. שבועיים לארח מכן, בתחרות נוספת שנערכה בניו יורק ב-7 במרץ שבר בפעם השלישית את שיא העולם כשקבע תוצאה של 4:01.4 דקות. שיא זה החזיק מעמד כ-3 שנים ונשבר על ידי ג'ים ביטי  מארצות הברית (3:58.9 שניות).

### 1960
באולימפיאדת רומא סיים במקום 19 בריצת 800 מטר בתוצאה של 1:51.42 דקות.

### 1961
באוניברסיאדה שנערכה בסופיה, בולגריה זכה במדליית זהב בריצת 800 מטר בתוצאה של 1:51.1 דקות לפני רודולף קלבן מאוסטריה (1:51.4 דקות) ווולפגנג שול מגרמניה המערבית (1:51.6 דקות)

באליפות אנגליה  שנערכה בלונדון זכה במדליית כסף בריצה ל-880 יארד.

## אותות הערכה
* 2006: אות החופש של דבלין 
* 2006: תואר ד"ר לשם כבוד מטעם אוניברסיטת קולג' דבלין
* ב-2019 נקרא על שמו שיכון בעיר הולדתו ארקלו 

## משפחה
דלייני נישא לג'ואן ולזוג נולדו 4 ילדים.

## קישורים חיצוניים

* רון דלייני, באתר sports-reference.com (אורכב)
* רון דלייני, באתר trackfield.brinkster.net
* רון דלייני, באתר irishtimes.com, 26 במרץ 2008

## הערות שוליים

קטגוריה:אתלטים אירים
קטגוריה:אלופים אולימפיים אירים: אתלטיקה
קטגוריה:שיאני עולם באתלטיקה
קטגוריה:אתלטים באולימפיאדת מלבורן (1956)
קטגוריה:אתלטים באולימפיאדת רומא (1960)
קטגוריה:אירים שנולדו ב-1935
קטגוריה:נפטרים ב-2026